አንበሳ አንበሳ ጡት አጥቢ የእንስሶች መደብ ውስጥ ሲሆን ግዙፍ ድመቶች ከሚባሉት 4 አራዊት አንዱ ነው። ከነዚህም መካከል ነብር ከሚባለው ግሥላ መሳይ አውሬ ቀጥሎ በቁመቱና ክብደቱ ሁለተኛ ደረጃን ይዟል። አንበሳ ዛሬ በአፍሪካ (ከነኢትዮጵያ) እና በህንድ ብቻ የሚገኝ ሲሆን በታሪክ እስያና በደቡብ አውሮፓ እንደነበርና እንደጠፋ ይታወቃል። አንበሶች በጣም ቁጡ ሊሆኑ ይችላሉ፤ አንዳንድ ጊዜ ደግሞ የሙጭሊትን ያህል ገራምና ተጫዋች ይሆናሉ። ሲጠግቡ በዝግታ የሚያንኮራፉ ቢሆንም እንኳ እስከ ስምንት ኪሎ ሜትር ድረስ ሊሰማ በሚችል ኃይለኛ ድምፅ ሊያገሡ ይችላሉ። አንዳንድ ጊዜ ሰነፎችና ልፍስፍሶች ይመስሉ ይሆናል፤ ሆኖም በሚያስገርም ፍጥነት የመንቀሳቀስ ችሎታ አላቸው። የሰው ልጅ፣ አንበሳ ባለው ድፍረት ለዘላለም ሲወሳ እንዲኖር አድርጓል፤ በመሆኑም ደፋር ሰው አንበሳ ተብሎ ይጠራል።  አንበሶች በማኅበር ከሚኖሩት የድመት ወገን የሆኑ እንስሶች መካከል የሚጠቀሱ ናቸው። በትልልቅ መንጋ ተከፋፍለው የሚኖሩ ሲሆን እያንዳንዱ መንጋ ከጥቂት አባሎች አንስቶ ከ30 በላይ ሊደርስ ይችላል። አንድ መንጋ የጠበቀ ዝምድና ያላቸው በርከት ያሉ ሴት አንበሶች ይኖሩታል። አንድ ላይ ይኖራሉ፣ ያድናሉ እንዲሁም ይወልዳሉ። ዕድሜ ልካቸውን ሊዘልቅ የሚችለው ይህ የጠበቀ ትስስር ለመንጋው ጠንካራ መሠረት የሚጥል ከመሆኑም በላይ ለመንጋው ሕልውና ጥሩ ዋስትና ይሆናል።  እያንዳንዱ መንጋ እየተዘዋወሩ የሚጠብቁና የመንጋውን የክልል ወሰን የሚያወጡ አንድ ወይም ከአንድ በላይ የሆኑ ለአካለ መጠን የደረሱ ወንድ አንበሶች ይኖሩታል። እነዚህ ዕጹብ ድንቅ የሆኑ አውሬዎች ከጥቁሩ የአፍንጫቸው ጫፍ አንስቶ እስከ ጭራቸው ጫፍ ድረስ ከሦስት ሜትር በላይ ርዝመት ያላቸው ሲሆን ከ225 ኪሎ ግራም በላይ ሊመዝኑ ይችላሉ። ቤተሰቡን በበላይነት የሚቆጣጠሩት ወንዶቹ ቢሆኑም አመራር የሚሰጡት ግን ሴቶቹ ናቸው። ወደ ጥላ ሥፍራ መሄድን ወይም አደን መጀመርን በመሳሰሉት ሁኔታዎች ብዙውን ጊዜ መንጋውን ለአንድ ዓይነት እንቅስቃሴ የሚያነሳሱት ሴቶቹ አንበሶች ናቸው። ሴት አንበሶች በአብዛኛው በየሁለት ዓመቱ ይወልዳሉ። ግልገሎቹ በሚወለዱበት ጊዜ ምንም ዓይነት አቅም አይኖራቸውም። ግልገሎችን ማሳደግ የሁሉም የጋራ ሥራ ነው፤ በመሆኑም ሴቶቹ አንበሶች በሙሉ በመንጋው ውስጥ ያሉትን ግልገሎች ይጠብቃሉ እንዲሁም ያጠባሉ። የግልገሎቹ ዕድገት ፈጣን ሲሆን በሁለት ወር ጊዜ ውስጥ መሮጥና መቦረቅ ይጀምራሉ። ልክ እንደ ሙጭሊቶች እየተንደባለሉ ይጫወታሉ፤ ከሚያጫውቷቸው ጋር ይታገላሉ፤ እንዲሁም በረጃጅሙ ሣር ውስጥ ወዲያና ወዲህ ይዘላሉ። እያንዳንዱ የሚንቀሳቀስ ነገር ሁሉ ስሜታቸውን ይማርከዋል፤ ቢራቢሮዎችን ለመያዝ ይዘላሉ፣ ትናንሽ ነፍሳትን ያሳድዳሉ፣ ከየጭራሮና ከየሐረጉ ጋር ይታገላሉ። ይበልጥ ስሜታቸውን የሚማርከው ግን እነርሱን ለማጫወት እናታቸው ወዲያና ወዲህ የምታወናጭፈው ጭራዋ ነው።  እያንዳንዱ መንጋ የሚኖርበት በደንብ የተከለለ ቦታ ያለው ሲሆን ይህ መኖሪያ ብዙ ስኩዌር ኪሎ ሜትር ስፋት ሊኖረው ይችላል። አንበሶች ውኃ እንደ ልብ ባለበትና ከቀትር ሐሩር የሚከላከል ጥላ በሚያገኙበት ከፍ ያለ ቦታ ላይ መኖር ይመርጣሉ። በእንዲህ ዓይነቱ ሥፍራ ከዝሆኖች፣ ከቀጭኔዎች፣ ከጎሽና ከሌሎች ሜዳማ በሆኑ ሥፍራዎች ከሚኖሩ እንስሶች ጋር በአንድነት ይኖራሉ። አንበሳ አብዛኛውን ጊዜውን በእንቅልፍ ጥቂቱን ጊዜ ደግሞ በአደንና በተዋስቦ ያሳልፋል። እንዲያውም አንበሶች በቀን ውስጥ ወደ 20 የሚጠጋውን ሰዓት የሚያሳልፉት በዕረፍት፣ በመተኛት ወይም በመቀመጥ ነው። ከባድ እንቅልፍ ተኝተው ሲታዩ ሰላማዊና ለማዳ ይመስላሉ። ይሁን እንጂ በዚህ መታለል የለብህም፤ አንበሳ እጅግ ቁጡ ከሆኑት አራዊት መካከል አንዱ ነው!

ጥያቄ: የአንበሳ  እንስሶች መደብ ውስጥ ከየትኛው መደብ ነው የሚመደበው?
መልስ: ጡት አጥቢ

ጥያቄ: አራት ግዙፍ ድመቶች በመባል ከሚታወቁት ውስጥ አንዱ የሆነው አራዊት ማን ነው?
መልስ: አንበሳ

ጥያቄ: አንበሳ አራዊት ከሚባሉት አውሬ በቁመቱና ክብደቱ ስንተኛ ደረጃ ነው?
መልስ: ሁለተኛ ደረጃ

ጥያቄ: አንበሳ በታሪክ እስያና በደቡብ አውሮፓ እንደነበርና እንደጠፋ የሚታወቅ ነው አሁን የሚገኘው በየት ነው?
መልስ: በአፍሪካ (ከነኢትዮጵያ) እና በህንድ

ጥያቄ: አንበሳ በጥጋቡ ጊዜ በዝግታ የሚያንኮራፉ ቢሆንም ምን ያህል ርቀት ድረስ ማንኮራፋቱ ይሰማል?
መልስ: እስከ ስምንት ኪሎ ሜትር ድረስ

ጥያቄ: አንበሶች በትልልቅ መንጋ ተከፋፍለው የሚኖሩ ሲሆን እያንዳንዱ መንጋ ስንት አባላትን ይይዛል?
መልስ: ከ30 በላይ ሊደርስ ይችላል

ጥያቄ: አንበሶች በማኅበር ከሚኖሩት ሲሆን ወገናቸው  ከእንስሳት መካከል የትኛው ወገን ነው?
መልስ: የድመት ወገን

ጥያቄ: በአንበሶች ዘንድ መንጋውን እየተዘዋወሩ የሚጠብቁና የመንጋውን የክልል ወሰን የሚያወጡ የትኞቹ አንበሶች ናቸው?
መልስ: ለአካለ መጠን የደረሱ ወንድ አንበሶች

ጥያቄ: በአንበሶች ዘንድ መንጋውን እየተዘዋወሩ የሚጠብቁና የመንጋውን የክልል ወሰን የሚያወጡ አንበሶች ክብደታቸው ስንት ነው?
መልስ: ከ225 ኪሎ ግራም በላይ

ጥያቄ: በአናብስት ቤተሰብ ላይ በቤት ውስጥ አመራር የሚሰጡት እናማን ናቸው?
መልስ: ሴቶቹ ናቸው

ጥያቄ: ወደ ጥላ ሥፍራ መሄድን ወይም አደን መጀመርን በመሳሰሉት ሁኔታዎች ብዙውን ጊዜ መንጋውን ለአንድ ዓይነት እንቅስቃሴ የሚያነሳሱት የተኖቹ አናብስት ናቸው?
መልስ: ሴቶቹ አንበሶች

ጥያቄ: ሴት አንበሶች በአብዛኛው በምን ያህል ጊዜ  ይወልዳሉ?
መልስ: በየሁለት ዓመቱ

ጥያቄ: የአንባሳ ግልገሎቹ ዕድገት ፈጣን ሲሆን በምን ያህል ጊዜ ውስጥ መሮጥና መቦረቅ ይጀምራሉ?
መልስ: በሁለት ወር

ጥያቄ: አንበሳ አብዛኛውን ጊዜውን የሚያሳልፈው ምን በማድረግ ነው?
መልስ: በእንቅልፍ

ጥያቄ: አንበሶች በዕረፍት፣ በመተኛት ወይም በመቀመጥ በቀን ውስጥ ያለውን ምን ያህል ሰዓት ያሳልፋሉ?
መልስ: ወደ 20 የሚጠጋውን ሰዓት